8
Lepra onkoyniyoj runata Jesús thañichin
1 Jesús orkomanta uraycamushajtin ashqha runas paypa khepanta jamusharkancu. 2 Ajinapitaj uj manchay chimpa chimpa lepra onkoyniyoj runa Jesusman kayllaycorka. Konkoricuspataj payta yupaychananpaj, mañacorka:
—Tucuy atiyniyoj canqui, Señor. Munanqui chayka, llimphuchawaspa atinqui thañichiwayta, —nispa.
3 Jesustaj maquinwan payta llanqhaycuspa nerka:
—Munani. Thañiskaña canqui, —nispa.
Chay quiquinpachataj thañiska carka lepra onkoyninmanta. 4 Jesustaj payta camacherka:
—Uyariway. Ama pimanpis cay imasmanta willanquichu. Manachayrí chekanta riy khawachicamuytaj yupaychana-wasipi ruwanayojwan. Moisespa camachiskanmanjina konatataj jaywamuy. Chay jaywaskayquiwan runas yachankancu thañiska caskayquita.
Jesús capitanpa wawanta thañichin
5 Jesús Capernaum llajtaman yaycushajtin uj camachej payman jamorka. Payka pachaj romano soldadosta camacherka. Chay camachej Jesusmanta tucuy sonkowan mañacuspa 6 nerkataj:
—Señor, uywaskay wasiypi suchu onkoywan siriska cashan. Mayta ñac'arishan, —nispa.
7 Jesustaj payman nerka:
—Wasiyquiman noka jampej jamusaj, —nispa.
8 Cutichispa chay camachej nerka:
—Señor, arí, noka mana wasiyman yaycunayquipajjinachu cani. Astawanka cayllamanta niy, uywaskaytaj thañicaponka. 9 Nokajtapis cancu curaj camachiwajcuna. Chaywanpis nokajta callancutaj soldadosniy. Paycuna casuwancutaj camachiskayta. Ujta nini: “Riy”. Rintaj. Wajta nini: “Jamuy”. Jamuntaj. Uywaskayta nini: “Cayta ruway”. Ruwallantaj.
10 Jesuska ajinata nejta uyarispa t'ucorka. Payta khatejcunata nerkataj:
—Chekatapuni Diospa runasnin uqhupipis nipuni chayjina niskasniyta jap'icoj runataka tarerkanichu. 11 Astawanpis niyquichej ashqha runas tucuy cay pachamanta jamunancuta. Paycunaka Dios camachin, chaypi cusiywan miqhonkancu cusca jatun tatasninchej —Abrahamwan, Isaacwan Jacobwanpis. 12 Waquincunarí pantaspa yuyancu Dios camachin, chayman yaycuyta. Paycunaka chaymanta jawapi lakhaman wijch'uskas cankancu. Jakaypitaj khaparispa phutiywan wakankancu. Nanaywan quirusnincuta c'aruconkancu, —nispa.
13 Chanta Jesús camachejman nerka:
—Ripullay wasiyquiman. Diospi jap'icuskayquimanjina ruwaska cachun.
Camachejpa runaj uywaskantaj chay niskantawanpacha thañicaporka.
Jesús Pedroj suegranta thañichin
14 Khepanta Jesús Pedroj wasinman rispa Pedroj warminpa mamanta ricorka. Pay sinch'i k'oñi onkoywan camapi siricusharka. 15 Jesustaj onkoskaj maquinta llanqharispa k'oñi onkoyninmanta thañicherka. Thañiska warmitaj jataricuspa miqhunata payman jaywarka.
Jesús ashqha onkoskasta thañichin
16 Ch'isiyaycuytari ashqha supayniyojcunata Jesusman runas pusamorkancu. Paytaj ujta parlaskallanwan chay supaycunata kharkorka. Tucuy onkoskastataj thañicherka. 17 Ajinapi junt'acorka Diospa willajnin Isaiaspa niskan Jesusmanta: “Payka khechupuwarkanchej onkoyninchejcunata nanayninchejcunatapis”.
Jesusta khatejcuna
18 Jesustaj ashqha runasta muyuyninpi ricorka. Chayraycu camacherka yachacojcunanta kocha chimpaman rinancuta. 19 Israel yachachejcunamantataj uj yachaysapa Jesusman kayllaycuspa nerka:
—Yachachiwajníy, kanwan cusca risaj maymanchá rinqui, chayman.
20 Jesusri payman cuticherka:
—Atojcuna jusc'usniyoj cancu. Phawashaj p'iskospis thapasniyoj cancu. Noka, Diospa cachamuska Runanpajrí mana canchu umayta samarichinallaypajpis, —nispa.
21 Yachachiskasninmanta ujnin caj nillarkataj:
—Señorníy, sakellawayraj tatayta p'ampamunayta, —nispa.
22 Jesusrí cuticherka:
—Kanka nokallawanpuni puriy yachacojniy canayquipaj. Wañuskacuna wañuskasnincutaka p'ampamuchuncu.
Jesús ch'inyachin wayrata yacutapis
23 Chaymanta Jesuska barcoman yaycorka, kocha chimpaman rinancupaj. Yachacojcunan paywan risharkancu. 24 Ujllata jatun kochapi manchay sinch'i wayrawan yacoka mayta okharicorka. Yacoka callpawan khallacamuspa barcota chincaycuchinayasharkaña. Jesusrí puñucushallarkapuni. 25 Yachacojcunantaj payman kayllaycamuspa rijch'aricherkancu. Mancharicuspataj, nerkancu:
—¡Señorníy, yanapawaycu! ¡Chincaycunayashanchejña! —nispa.
26 Jesustaj paycunaman c'amerka:
—¿Imaraycutaj manchariskas chujchushanquichejrí? ¡Ancha pisita Diospi jap'icunquichej! —nispa.
Chanta payka jataricuspa wayrata kochatawan c'amerka. Chay quiquinpacha wayrapis yacupis payta casuspa c'achata thañicaporkancu. 27 Paywan rejcunataj maytapuni t'ucuspa ninacusharkancu:
—¿Ima runataj payrí? ¡Wayrapis kochapis payta casuncu!
Gadara llajtamanta supayniyojcuna
28 Jesuska rispataj kocha chimpaman chayarka. Chayri Gadarenospa jallp'ancu carka. Ajinapitaj iscay supayniyoj runas aya p'ampanasmanta llojsimorkancu. Jesustataj taripaycorkancu. Paycunaka manchay phiñas caskancuraycu ni pipis chay ñannejta purejchu. 29 Chay supayniyoj runastaj khaparispa nerkancu:
—¡C'ata Diospa Wawan, Jesús, imaman chapucuwanqui! ¿Manaraj ñac'arinaycu cashajtinñachu ñac'arichej jamuwaycu?
30 Paycunamanta carunejpitaj ashqha qhuchis miqhusharkancu. 31 Supaycunataj Jesusta mayta niricusharkancu:
—Cay runasmanta kharkowasajcu chayka, jakay qhuchisman cachawaycu, —nispa.
32 Jesustaj paycunata nerka:
—Riychej.
Chanta supaycunaka chay iscay runasmanta llojsispa qhuchisman yaycorkancu. Ajinamanta qhuchis tucuynincu kakamanta kochaman ch'ulticuspa yacupi wañorkancu.
33 Qhuchi michejcunari aykecorkancu manchariskas. Llajtaman chayaspataj tucuy imata chay supayniyoj runasmantapis willamorkancu. 34 Llajtantinmantataj runas Jesuswan tincoj llojsimorkancu. Payta ricuspataj mayta mañacorkancu jallp'ancumanta ripunanta.