18
Jesusta enemigosninman jaywaycuncu
1 Chay imasta niskanmanta Jesús yachacojcunanwan llajta jawaman llojserka. Cedrón niska ch'aqui mayu chimpaman uj huertaman rerkancu. Chay huertamantaj yachacojcunanwan yaycorka. 2 Jesuska yachacojcunanwan ashqha cutita chayman rejpuni. Chayraycu payta jaywaycusharka, chay Judaska chay huertata rejserka. 3 Ajinamanta Judaska uj jatun tropa soldadosta pusariycucuspa chayman jamorka. Pusamuskasnin uqhupi carkancu israel curajcunaj yanapajcunancu. Jamorkancu, jatun c'anchanaswan ima, makanaswanpis. 4 Jesuska tucuy imata paywan ruwanancuta yachaspa llojserka nerkataj:
—¿Pitataj masc'anquichej?
5 Paycunataj cuticherkancu:
—Nazaret llajtayoj Jesusta, —nispa.
Jesusri nerka:
—Noka cani, —nispa.
Jaywaycushaj Judasri jap'iycojcunawan sayasharka. 6 Jesús paycunaman: “Noka cani” nejtintaj paycunaka khepaman ithirispa pampaman urmarkancu. 7 Jesuska chayraycu ujtawan taporka:
—¿Pitataj masc'anquichej?
Nerkancutaj:
—Nazaret llajtayoj Jesusta, —nispa.
8 Jesusrí cuticherka:
—Noka cani, nerkayquichejñaka. Sichus nokata masc'awanquichej chayka, sakeychej cay runas ripunancuta, —nispa.
9 Ajinapi junt'acorka Jesuspa niskan: “Kowaskayquicunamanta ni uj chincapunchu”, nispa. 10 Simón Pedrotaj espadayoj carka. Chayta orkhospa uj runaj paña ningrinpi wajtaspataj c'uturparerka. Chay runari yupaychana-wasipi camachejpa camachin carka, Malco sutiyoj. 11 Jesusrí Pedroman nerka:
—Espadayquita churay wakaychanaman. Tatay cay ñac'arinaypaj churawarka ¿chayta manachu junt'asaj?
Anaspa ñaupakenman Jesusta pusancu
12 Ajinapi chay tropa soldados camachejnincuwan curajcunaj yanapajcunancupiwan Jesusta jap'iycuspa wataycorkancu. 13 Ñaupajtari pusarkancu Anaspa ñaupakenman. Payka yupaychana-wasimanta curaj Caifaspa suegron carka. Cay watapaj Caifaska curaj cananpaj churaska carka. 14 Payka israel curajcunata caywan yuyaycharka: “Aswan allin cashan uj runa wañunan tucuy Diospa ajllaska runasninpaj”, nispa.
Pedro nin, Jesusta mana rejsiskanta
15 Caifaspa wasinman Jesusta khatisharkancu Simón Pedrowan waj yachacojpiwan. Cay waj yachacojka curajpa rejsiskan caspa patioman Jesuswan yaycorka. 16 Pedrorí puncu jawapi sayacusharka. Chayraycu curajpa rejsiskan yachacojka llojsispa puncu khawaj warmiman nerka Pedro yaycumunanta. 17 Ajinapi chay puncu khawaj warmeka Pedroman nerka:
—¿Manachu kanpis chay runaj yachacojcunanmanta canqui?
Pedrori nerka:
—Mana, —nispa.
18 Chiri caskanraycu wasi camachis chay yanapajcunapiwan patiopi ninata jap'icherkancu k'oñicunancupaj. Pedropis paycunawan casharka chaypi k'oñicuspa.
Jesús curaj camachejpa ñaupakenpi
19 Yupaychana-wasimanta curajka Jesusta taporka yachacojcunanmanta yachachiyninmantapis. 20 Jesusri cuticherka:
—Nokaka tucuy runaspa ñaupakencupipuni sut'ita parlarkani. Tantacuna-wasispipuni yupaychana-wasi patiopipis yachacherkani. Chaypeka tucuy israelcuna tantacuncu. Nitaj imatapis pacaypeka parlarkanichu. 21 ¿Imaraycutaj tapuwanqui? Tapuy uyariwajcunata. Paycuna yachancu imatachus niskayta, —nispa.
22 Chayta niskantawantaj chaypi sayashaj yanapajcunamanta ujka Jesusta lak'arka nerkataj:
—¿Ajinatachu curajninchejman cutichinqui?
23 Jesusri cuticherka:
—Sichus mana allinta parlarkani chayka, chay parlaskaymanta sut'ita willay. Allintachus parlarkani chayka ¿imaraycutaj lak'awarkanquirí?
24 Anastaj Jesusta ajina wataskata cacharka curaj Caifaspaman.
Ujtawan Pedro nin, Jesusta mana rejsiskanta
25 Simón Pedrotaj nina kayllapi sayacusharka k'oñicuspa. Ajinapi chaypi cajcunaka payta nerkancu:
—¿Manachu kanpis yachacojcunanmanta canqui?
Paytaj sinch'ita nerka:
—Manapuni, —nispa.
26 Curajpa uj camachenka nillarkataj:
—¿Manachu kanta huertapi paywan ricorkayqui?
Huertapi Pedro ningrinta c'utorka chay runaj ayllun carka chayta nejka.
27 Ujtawan Pedroka mananchacorka. Chay quiquinpachataj galloka wakarka.
Jesusta pusancu Pilatoj ñaupakenman
28 Ajinapi Caifaspa ñaupakenmanta Pilato tiyacoj sumaj wasiman Jesusta pusarkancu. Tutamantataj carka. Israel curajcunaka llimphu canancu caj costumbrencumanjina pascua miqhunata miqhunancupaj. Chayraycu chay sumaj wasiman yaycuyta mana munarkancuchu. 29 Ajinamanta Pilatoka llojsimorka paycuna casharkancu, chayman, nerkataj:
—¿Imata juchachaspataj cay runata apamunquichej?
30 Paymantaj cuticherkancu:
—Mana sajrata ruwaj cajtenka mana kanman jaywaycumanchu carka, —nispa.
31 Pilatotaj paycunaman nerka:
—Kancuna payta apaychej. Leyniyquichejmanjina juchanta khawaychej, —nispa.
Israel curajcunataj payman nerkancu:
—Romano leymanjina mana atiycuchu runata wañunanpaj juchachaytaka, —nispa.
32 Jesús ñaupajta sut'incharkaña imaynata wañunanta. Ajinapi chay niskancunejta Jesuspa niskan junt'acorka. 33 Pilatoka wasiman ujtawan cutiycorka. Jesusta ñaupakenman pusachimuspataj taporka:
—¿Kanchu canqui israelcunaj camachejnin?
34 Jesusri nerka:
—¿Yuyayniyquimantachu chayrí nokamanta willaskancuraycullachu chayta tapuwanqui?
35 Pilatotaj cuticherka:
—¡Nokaka mana paycunajina israel runachu cani! Llajta-masisniyqui yupaychana-wasimanta curajcunapiwan nokaman kanta jaywaycuwarkancu. ¿Ima mana allintataj ruwarkanquirí?
36 Jesusri cuticherka:
—Mana cay pachamanta camachejchu cani. Sichus cay pachamanta camachej cayman chayka, yanapajcunay cancuman carka. Paycunataj makanacuncuman carka israel curajcunaman mana jaywaycuska canaypaj. Cunanka camachinaypaj atiyniyka mana cay pachamantachu, —nispa.
37 Chayraycu Pilatoka nerka:
—Ajinaka ¿camachejchu kanka canqui?
Jesusri cuticherka:
—Kan ninqui ajinamin, camachej cani. Chaypaj nacecorkani. Camachej caspataj cheka cajta willanaypaj cay pachaman jamorkani. Cheka cajta munacojcunaka niskayta uyarispa casuncu, —nispa.
38 Pilatotaj payman nerka:
—¿Imataj cheka cajrí?
Cachariska cananpaj Barrabasta ajllancu
Pilatoka chayta niskanmanta ujtawan llojsimorka israel curajcunaman nerkataj Jesusmanta:
—Nokaka paypi ni imata tarinichu juchachanapajjinaka. 39 Cunanri costumbremanjinaka pascua p'unchaypi uj wisk'aska runata cacharinay tiyan kancunapaj. Chayraycu ¿munanquichejchu israelcunaj camachejninta cacharinayta kancunapaj?
40 Chaymantataj ujtawan sinch'ita khaparerkancu:
—¡Ama chay runataka, manachayrí Barrabasta cacharipuwaycu! —nispa.
Barrabasri runa wañuchi suwa carka.