14
Bautizaj Juan wañuchiska carka
1 Galilea jallp'api camachej Herodeska chay p'unchaycunapi Jesuspa ruwaskasninmanta uyarerka. 2 Camachisninmanta curajcunamantaj nerka:
—Cay runaka bautizaj Juan wañuyninmanta causarimpuskamin. Chayraycu Diospa atiyninwan t'ucuna ruwanasta ruwashan, —nispa.
3-4 Ñaupajpi Herodeska jap'iycucherka Juanta. Wataycuchiytawantaj carcelman wisk'aycucherka, wauken Felipej warminraycu. Ñaupajpi Juanka payta c'amejpuni carka:
—Juchamin waukeyquej warmin Herodiasta warmillicunayqueka, —nispa.
5 Chayraycu Herodiaska Juanta wañuchiyta munarka. May ashqha runasmantataj manchachicorka. Paycunaka Diospa willajninpaj Juanta rejserkancu. 6 Astawanrí Herodespa diachacun chayamorka. Chaypitaj Herodiaspa ususenka wajyaskacunapaj tusorka. Herodesri chaywan mayta cusicorka. 7 Chayraycu Herodeska Diospa sutinta okharispa nerka warminpa ususinman:
—Imatachá mañacuwaskayquita koskayqui, —nispa.
8 Chay sipastaj maman yachaycuchiskanraycu nerka:
—Cunitanpacha chuwapi bautizaj Juanpa umanta koway, —nispa.
9 Camachej Herodeska phuticorka. Diospa sutinta okhariskanraycurí paywan cusca tiyacojcunaraycutaj camacherka Juanpa umanta sipasman konancuta. 10 Chanta soldadosta carcelman cacharka Juanpa umanta khorumunancuta. 11 Chaymantataj Juanpa umanta uj chuwapi apamorkancu. Sipasmantaj jaywarkancu. Paytaj mamanman aparka.
12 Chayta yachaspa Juanpa yachacojcunan jamorkancu. Ayantataj apacaporkancu p'ampamunancupaj. Chay imasmantataj Jesusman willamoj rerkancu.
Jesús phishka waranka runasta miqhuchin
13 Jesuska chayta uyariytawan yachacocunanwan barcopi riporka ch'innejman sapallancu canancupaj. Riskanta yachaspataj may ashqha runas llajtasmanta chaquillapi khepanta khaterkancu. 14 Barcomanta llojsispataj Jesuska may ashqha runasta ricorka. Paycunamantari sonkon nanarka. Qhuyacuspataj onkoskasta thañiracherka.
15 Ch'isiyaycushajtinña yachacojcunanka Jesusman chimpaycorkancu. Nerkancutaj:
—Inti yaycushanña. Ch'in pacha caynejka. Chayraycu cay ashqha runasta cachapullayña. Ajinapi ranchosman rispa miqhunata ranticamonkancu, —nispa.
16 Astawanri Jesuska paycunaman cuticherka:
—Mana paycunaka ripunancuchu tiyan. Kancuna paycunaman miqhunata koychej, —nispa.
17 Paycunarí nerkancu:
—Caypeka phishka t'antaswan iscay challwitasllawan tiyapuwaycu. Chaylla, —nispa.
18 Jesustaj nerka:
—Chay capususkayquichejta cayman apamuwaychej, —nispa.
19 Chay ashqha runastataj camacherka pastopi tiyaricunancuta. Chanta chay phishka t'antasta iscay challwitastawan maquisninpi jap'erka. Janaj pachaman khawarispataj qraciasta korka Diosman. T'antasta challwitastawan partispataj yachacojcunaman jaywarka. Paycunataj chay ashqha runasman jaywaramorkancu. 20 Tucuynincu miqhorkancu sajsacunancucama. Chay partiskasmanta puchojtaj chunca iscayniyoj canastas junt'araj carka. 21 Chay miqhojcunaka phishka warankajina kharis carkancu. Warmis wawitaswanpis miqhullarkancutaj.
Jesús yacu patata purin
22 Chayta ruwaskantawancama Jesuska yachacojcunanta camacherka:
—Barcoman yaycuychej kocha chimpaman ñaupajta rishanayquichejpaj. Nokataj chaycama runasta cacharparipusaj, —nispa.
23 Runasta cacharpariytawan Jesuska sapallan orkoman riporka Dios Tatanwan parlaj. Inti yaycuytañari sapallan payka orkopi cacusharka. 24 Chaycamataj barcoka jallp'amanta carupi uqhu kochapiña carka. Yacutaj kholchokeyaspa barcotaka mayta apaycachasharka sinch'i wayra contrancupi wayramushaskanraycu. 25 Jesusrí sut'iyamuytaña yacu patata purispa paycunaman kayllaycusharka. 26 Yachacojcunanka yacu patanta purishajta ricuspa mayta mancharicorkancu “¡Alma!” nispa. Manchaymantataj khaparerkancu. 27 Khapariskancutawantaj Jesuska paycunaman nerka:
—¡Callpachacuychej! ¡Noka cani! Amaña manchachicuychejchu, —nispa.
28 Pedrotaj cutichispa nerka:
—Señorníy, kanchus canqui chayka, niway cay yacu patata kanman jamunayta, —nispa.
29 Jesustaj nerka:
—Jamuy, —nispa.
Pedrori barcomanta uraycorka. Yacu patanta purispataj Jesusman risharka. 30 Wayra sinch'i caskanta ricuspa mancharicorka. Yacuman chincaycushaskanpitaj khaparicorka:
—Señorníy, jap'iriway, —nispa.
31 Jesustaj maquinwan payta jap'icorka. Nerkataj:
—¡Ancha pisita nokapi jap'icunqui! ¿Imaraycutaj iscayrayarkanquirí?
32 Paycuna barcoman yaycojtincutaj manaña wayrarkachu. 33 Barcopi cajcunarí Jesusman kayllacuspa yupaycharkancu. Nerkancutaj:
—¡Chekamanta kanka Diospa c'ata Wawan canqui!
Jesús thañichin onkoskasta Genesaret jallp'api
34 Kochata chimpaytawanka Genesaretman chayamorkancu. 35 Chaypi tiyacoj runas Jesusta rejsiycorkancu. Chaymantataj runas paymanta willamorkancu. Tucuy onkoskacunatataj payman apamorkancu. 36 Paycunataj Jesusmanta mañacorkancu p'achanpa t'icasnillantapis llanqharinancuta. P'achanta tucuy llanqharejcunataj thañiskas carkancu.